AmaKatholike eZimbabwe Apha Imbono Yabo Ngohambo LukaPapa Francis
AmaRhoma eZimbabwe, athi alethemba lokuthi ukwethekelela kweleMelika kukaPapa Francis, kuzaba lithuba lokuthi achasise lapho ibandla elimi khona kundaba ezithile
HARARE — Uzulu okhonza isonto yeRoman Catholic eZimbabwe, uthi ulethemba lokuthi ukwethekelela kweleMelika kukaPapa Francis, kuzaba lithuba azalisebenzisa ukuchaza lapho ibandla elimi khona kundaba okubalisa ukuyekithiswa kwezokwehlukana kwamalunga athetheneyo, ezokwelamisela katshana imuli, ukutshada kwezitabane lezinye indaba ezihlupha amakholwa okumele azicasisele umhlaba. Uhambo luka Papa Francis, owazalwa ethiwa ngu Jorge Mario Bergoglio lukhangelelwe njalo ukuqinisa ubudlelwano osebukhona phakathi kwele Cuba lele America. UMnu. Victor Tavengwa ungomunye wabakhonza kulendawo njalo ehlala emzini weBudiriro 5B.Utshengise ukulujabulela loluhambo luka Pope Francis olokuya kweleMelika njalo emchaza njengomuntu ozehlisayo. UTavengwa Wengeza ethi uPapa Francis uzakuya kulezondawo eziqakathekileyo, ezikhangelelwe ukuba zizongeniswa kungwalo zensonto yeCatholic njengendawo ehloniphekayo. UTavengwa wengeze ethi ukuhlangana labenkolo ezehlukeneyo kuqakatheke kakhulu kibo njengamakholwa esiKatolike. UMnu. Luyanda Dube okhonza laye e Budiriro uthi lanxa engelalwazi olubanzi phezu kohambo lukapapa ulethemba lokuba kuzakuba lithuba lokwenza izizalwane zakweleMelika ziluzwisise lolukholo lwe Roman Catholic. Unkosikazi Nokuthula Mpofu uthi ufisa lucaciswe udaba lwezokuthathana kwezitabane kanye lezokwelamisela katshana imhuli kulelolizwe lakweleMelika lapho kuhlangene khona uzulu olandela imikhuba lenhkolo ezehlukeneyo. Unobhala jikelele enhlanganisweni ye Zimbabwe Catholic Bishops Conference - ZCBC ebandleni le Roman Catholic,u Father Fredick Chiromba uthi akukho okutsha okwenziwa ngulomkhokheli weKatolika u Pope Francis,akwenzayo yikwenza uzulu wakwezinye inkolo,aluzwisise lolukholo. U Father Chiromba uthi okuqakathekileyo yikuba uzulu wonke umhlaba wonke jikelele,azwisise ukuthi uthini phezu kwalabo asebayekela ukuza enkonzweni ngoba imitshado yabo seyaphela. U Pope Francis ukhangelelwe ukuba uzakwethekelela indawo zemadolobheni amathathu ngesikhathi ekweleMelika. La ngabalisa ele Washington D.C, New York le Philaphelphia.